KBANK ดีด 2% รับข่าวซื้อ “แบงก์แมสเปี้ยน” เพิ่มแตะ 40% ตามข้อตกลงถือ 67.50% ก่อนสิ้นปี
KBANK ส่งบ.ย่อย KVF เข้าซื้อ “ธนาคารแมสเปี้ยน” ประเทศอินโดนีเซียอีก 30.01% ดันถือเป็น 40% ตามข้อตกลงถือหุ้นไม่น้อยกว่า 67.50% โดยคาดว่าธุรกรรมจะแล้วเสร็จภายในสิ้นปี 65
KBANK ส่งบ.ย่อย KVF เข้าซื้อ “ธนาคารแมสเปี้ยน” ประเทศอินโดนีเซียอีก 30.01% ดันถือเป็น 40% ตามข้อตกลงถือหุ้นไม่น้อยกว่า 67.50% โดยคาดว่าธุรกรรมจะแล้วเสร็จภายในสิ้นปี 65
31 ต.ค. 2565

ผู้สื่อข่าวรายงานว่า วันนี้ (23 มิ.ย.65) ราคาหุ้น ธนาคารกสิกรไทย จำกัด (มหาชน) หรือ KBANK ณ เวลา 15:14 น. อยู่ที่ระดับ 146.00 บาท บวก 3.50 บาท หรือ 2.46% สูงสุดที่ระดับ 146.50 บาท ต่ำสุดที่ระดับ 143.00 บาท ด้วยมูลค่าการซื้อขาย 1.82 ล้านบาท

ธนาคารกสิกรไทย จำกัด (มหาชน) หรือ KBANK เปิดเผยว่า บริษัท กสิกร วิชั่น ไฟแนนเชียล จำกัด (KASIKORN VISION FINANCIAL COMPANY PTE. LTD.) (KVF) ซึ่งเป็นบริษัทย่อยที่ธนาคารถือครองหุ้นทั้งหมดได้ดำเนินการเข้าซื้อหุ้นจำนวน 30.01% ของธนาคารแมสเปี้ยน (PT Bank Maspion Indonesia Tbk) ประเทศอินโดนีเชีย แล้วเสร็จตามสัญญาซื้อขายหุ้นแบบมีเงื่อนไข (Conditional Sale and Purchase Agreement) (CSPA) ที่ KVF ได้เข้าทำสัญญาเมื่อวันที่ 30 พ.ค.2565 ทำให้ธนาคาร และ KVF ถือหุ้นในธนาคารแมสเปี้ยนรวม 40% อนึ่งก่อนหน้าเมื่อปี 2560 เข้าไปถือหุ้นในธนาคารแมสเปี้ยน (Bank Maspion) ประเทศอินโดนีเซียในสัดส่วน 9.99%
โดยหลังจาก KVF ซึ่งเป็นบริษัทย่อยของ KBANK เข้าซื้อหุ้นในธนาคารแมสเปี้ยนเพิ่มขึ้นทำให้การถือครองหุ้นสัดส่วน 40% แล้วทาง KVF จะดำเนินการเพิ่มทุนในธนาคารแมสเปี้ยน โดยภายหลังจากการเพิ่มทุนจะทำให้ธนาคารกสิกรไทยและ KVF ถือหุ้นในธนาคารแมสเปี้ยนไม่น้อยกว่า 67.5% โดยคาดว่าธุรกรรมจะแล้วเสร็จภายในสิ้นปี 2565
สำหรับ ธนาคารแมสเปี้ยน (PT Bank Maspion Indonesia Tbk) ก่อตั้งเมื่อปี พ.ศ. 2532 ณ เมือง สุราบายา โดยเริ่มดำเนินการในฐานะธนาคารพาณิชย์ เมื่อปี พ.ศ. 2533 และให้บริการแลกเปลี่ยนเงินตราต่างประเทศในปี พ.ศ. 2538 ได้รับการจดทะเบียนในตลาดหลักทรัพย์อินโดนีเซีย เมื่อปี พ.ศ. 2556 ธนาคาร Maspion มีสำนักงานรวม 46 แห่ง ซึ่งประกอบด้วยสำนักงานใหญ่ 1 แห่ง สาขา 10 แห่ง สาขาย่อย 26 แห่ง สำนักเงินสด 7 แห่ง
รวมทั้งสำนักงานปฏิบัติการ 2 แห่งที่กระจายอยู่ในสุราบายา จาการ์ตา เซมารัง เดนปาซาร์ เมดาน บันดุง มากัสซาร์ โซโล มาลัง เปอเวอกาโต และปาเล็มบัง นอกจากสำนักงานและสาขาธนาคารแมสเปี้ยนยังมีช่องทางอื่นๆ อีกหลายช่องทาง เช่น รถโมบายสาขาเคลื่อนที่ 7 คัน จุดรับชำระ 3 แห่ง เครื่องรับฝากถอนอัตโนมัติรวม 73 เครื่อง ระบบอินเตอร์เน็ตแบงก์กิ้ง และระบบโมบายแบงก์กิ้ง เป็นต้น
นอกจากนี้ ธนาคารแมสเปี้ยนเป็นส่วนหนึ่งของกลุ่มแมสเปี้ยน (Maspion Group) กลุ่มธุรกิจขนาดใหญ่ของอินโดนีเซีย ดำเนินธุรกิจหลากหลายประเภท อาทิ ธุรกิจการเงินธนาคาร ค้าปลีกและค้าส่ง โลจิสติกส์ อสังหาริมทรัพย์ เป็นผู้เล่นอันดับหนึ่งในธุรกิจสินค้าอุปโภคบริโภคแบบถาวร อาทิเช่น เครื่องใช้ไฟฟ้า และเครื่องใช้ในครัวเรือน มีฐานลูกค้าทั้งในประเทศและต่างประเทศ จึงทำให้ธนาคารกสิกรไทยสามารถ เชื่อมต่อลูกค้าไทยเข้าไปในห่วงโซ่อุปทานและห่วงโซ่คุณค่าของตลาดอินโดนีเซียได้ดียิ่งขึ้นผ่านการให้บริการกับแมสเปี้ยน